
Δεύτερο βιωματικό εργαστήριο γραφής για άτομα τρίτης ηλικίας ‘’Μνήμες και Δημιουργική Έκφραση’’
Δεύτερο βιωματικό εργαστήρι για τα άτομα της τρίτης ηλικίας με θέμα ‘’Μνήμες και Δημιουργική Έκφραση’’ προγραμματίζει ο Δήμος Κιλκίς την Παρασκευή 23 Οκτωβρίου, στις 10:30  στον χώρο του ΚΑΠΗ.
Οι αναμνήσεις, οι εμπειρίες και η φαντασία των συμμετεχόντων θα αξιοποιηθούν δημιουργικά και θα αποτελέσουν την πρώτη ύλη για νέες ιδέες, αφηγηματικές αναζητήσεις και ασκήσεις δημιουργικής γραφής. Οι αναμνήσεις θα μετατραπούν σε ιστορίες και η προσωπική έκφραση θα γίνει η αφορμή για επικοινωνία και ουσιαστική σύνδεση.
Φιλόδοξος στόχος του δεύτερου βιωματικού εργαστηρίου είναι να αποτελέσει  έναν ζεστό και φιλόξενο χώρο συνάντησης, όπου τα μέλη του ΚΑΠΗ θα εκφράζονται ελεύθερα, θα μοιράζονται τις σκέψεις τους και θα ανακαλύπτουν όμορφους τρόπους δημιουργικής αξιοποίησης των βιωμάτων τους.
Το δεύτερο βιωματικό εργαστήριο θα συντονίσουν η Σοφία Κεσίδου, Προϊσταμένη του Τμήματος Κοινωνικής Πολιτικής και Ισότητας των Φύλων, και η Έφη Κυριάκου, κοινωνική λειτουργός του Τμήματος.
